b'\n_START_ARTICLE_\nSaksenvik\n_START_PARAGRAPH_\nSaksenvik er en grunnkrets i delomr\xc3\xa5det Nedre Saltdal i Saltdal kommune i Salten i Nordland. E6 g\xc3\xa5r gjennom grunnkretsen, deriblant gjennom Saksenviktunnelen. Siden 2012 har Saksenvik kraftverk produsert elektrisitet i omr\xc3\xa5det._NEWLINE_Saksenvik er kjent for flere kvernsteinsbrudd fra eldre tid, deriblant ved Vassliheia 465 moh. Kvernsteinproduksjonen i Saltdal er dokumentert siden middelalderen; i 1430 omtalte Aslak Bolts jordebok et brudd i Sets\xc3\xa5. I Saksenvik mangler s\xc3\xa5pass gamle kilder, og det har v\xc3\xa6rt foresl\xc3\xa5tt at kvernstein fra Saksenvik i eldre tid har blitt levert til Sets\xc3\xa5, som et sentralt oppkj\xc3\xb8ps- og utskipingssted._NEWLINE_Et kulturminneprosjekt er finansiert av grunneiere og Saltdal kommune i samarbeid, og har dokumentert bruddene for turister med informasjonstavle, skilting og rasteplasser.'